ཚངས་དབྱངས་རྒྱ་མཚོའི་མགུར་གླུ།
རྟ་ཕོ་རྒྱུག་པ་སྔ་སོང༌།། སྲབ་མདའ་འཐེན་པ་ཕྱིས་སོང༌།། ལས་འཕྲོ་མེད་པའི་བྱམས་པ།། སྙིང་གཏམ་ཤོད་པ་སྔ་སོང༌།། ལ་དེ་རྒོད་དཀར་ལ་མོ།། འཛེག་ཀྱིན་འཛེག་ཀྱིན་ཕྱིན་པས།། གངས་རི་ཞུ་བའི་ཆུ་སྣ།། དང་ལའི་རྐེད་དུ་མཇལ་བྱུང༌།། ཤིང་དེ་བརྒྱ་ཡི་དཀྱིལ་ནས།། རྒྱལ་ལྕང་སྡོང་བོ་འདེམས་པས།། རྒྱལ་ལྕང་ཁོག་པ་རུལ་བ།། ཨོ་ལོས་ད་བར་མ་ཤེས།། ཆུ་མོ་ག་ལེ་ག་ལེ།། ཉ་མོའི་བློ་སྣ་སྲིང་དང༌།། ཉ་མོའི་བློ་སྣ་བསྲིང་ན།། ལུས་སེམས་བདེ་ལ་འཁོད་སོང༌།། ལྕང་གླིང་གྲུ་བཞིའི་ནང་གི། འཇོལ་མོ་སྐྱིད་སྐྱིད་བུ་ཁྲིད།། ཧ་ཅང་གནག་རང་དྲགས་ནས།། དགའ་བའི་དུང་སེམས་ཡལ་སོང༌།། ཕུ་ཡི་སྤང་མདོག་འགྱུར་སོང༌།། མདའ་ནས་ཤིང་ལོ་སྐྱུར་སོང༌།། ཁུ་བྱུག་མོན་ལ་འགྲོ་བའི།། ཁུག་རྟ་ཡིན་ན་དགའ་བ།། ཁུ་བྱུག་མོན་ནས་ཡོང་བ།། ལྷ་ཤིང་བསམ་ནས་ཡོང་ཡོད།། ལྷ་ཤིང་འགྱུར་མདོག་སྟོན་ནས།། ཁུ་བྱུག་མོན་ལ་ལོག་འགྲོ། ཀོང་ཡུལ་ཕྱོགས་ནས་ཕེབས་་པའི།། བྱ་དེ་སྨྲ་མཁན་ནེ་ཙོ།། ང་ཡི་ཆུང་འགྲོགས་མཛེས་མ།། སྐུ་ཁམས་བཟང་པོ་ཨེ་འདུག ཁྲ་ཆུང་མིག་གི་འོག་ནས།། སྦྲང་ཆར་སིལ་མ་བབས་བྱུང༌།། གཏན་གྲོགས་ཁྱེད་ཀྱི་ཁྲེལ་དང༌།། ངོ་ཚ་ང་ལ་གཟིགས་དང༌།། ཁར་ལ་ཕེབས་པའི་དུས་སུ།། ཁྲ་ཆུང་མིག་གིས་བསྐྱལ་ཡོད།། ནམ་ཞག་གཏན་དུ་ངོ་འཛུམ།། སོ་དཀར་སེམས་བཟང་ཞུས་ཡོད།། བྱ་དེ་ཁུ་བྱུག་སྔོན་མོ།། མོན་ལ་ག་ཙམ་ཐད་ཡོང༌།། ང་ཡི་སྙིང་གྲོགས་མཛེས་མར།། འཕྲིན་པ་ལན་གསུམ་བསྐུར་དགོས།། གཡུ་ཐོག་ལྕང་གླིང་གྲུ་བཞིའི།། འཇོལ་མོ་སྐྱིད་སྐྱིད་བུ་ཁྲིད།། ནེ་ཙོ་ང་དང་བསྡོངས་ནས།། ཀོང་ཡུལ་ཤར་ལ་ཨེ་ཐད།། ཤར་ཕྱོགས་ཀོང་པོ་བར་ལ།། མཐོ་དང་མི་མཐོ་མི་འདུག། བྱམས་པ་ཡིད་ལ་ཡོད་པ།། རྟ་ཕོ་འགྲོ་འགྲོ་གཏོང་གི། འཕྱོངས་རྒྱས་ལྕང་གླིང་གྲུ་བཞི།། འཇོལ་མོ་བསོད་ནམས་དཔལ་འཛོམ།། ཐག་རིང་རྒྱལ་ལ་མི་འགྲོ།། མཇལ་འཛོམས་ལས་ཀྱིས་ལོས་ཡོང༌།། ད་ལོ་བཏབ་པའི་ལོ་ཏོག། སང་ཕོད་མ་སྨིན་ཟེར་ན།། གནམ་གྱི་སྦྲང་ཆར་སིལ་མ།། ཐུགས་བསམ་བཞེས་རོགས་གནང་ཞུ།། དམན་ཤར་སྐྱེ་འབྲས་མཚར་ལ།། ཇ་ཆང་འདོད་ཡོན་འཛོམས་པ།། ཤི་ནས་ལྷ་ལུས་བླངས་ཀྱང༌།། འདི་ལས་དགའ་ངེས་མི་འདུག ། ཆགས་སྡང་སེར་སྣ་བསགས་པའི།། འདོད་ཡོན་སྒྱུ་མའི་ནོར་རྫས།། ཆུང་འདྲིས་བྱམས་པ་བྱུང་དུས།། སེར་སྣའི་མདུད་པ་གྲོལ་སོང༌།། མ་བྱས་མི་ཁ་སྡང་བ།། ང་དང་ཕོ་རོག་ནག་ཆུང༌།། བྱས་ཀྱང་མི་ཁ་མི་འདུག། ཁོང་དང་རྒྱ་ཁྲ་ཧོར་པ།། ཆུ་མོ་གཏིང་ཚད་རིང་ཡང༌།། ཉ་མོས་ལྕགས་ཀྱུས་ལོན་གིས།། སྙིང་སྡུག་ཁ་དཀར་གཏིང་ནག། ཁོག་པ་ད་དུང་མ་ལོན།། དཀར་ནག་ལས་ཀྱི་ས་བོན།། ད་ལྟ་ལྐོག་ཏུ་བཏབ་ཀྱང༌།། འབྲས་བུ་སྦས་པས་མི་ཐུབ།། རང་རང་སོ་སོར་སྨིན་འདུག། དྭགས་ཡུལ་ས་ནས་དྲོ་ལ།། དྭགས་མོ་རྣམ་པ་ལེགས་པ།། མི་རྟག་འཆི་བ་མེད་ན།། ཚེ་གང་བསྡད་ཀྱང་བསྡད་ཆོག། རླུང་པོ་གང་ནས་ལང་ལང༌།། ཕ་ཡུལ་ཕྱོགས་ནས་ལངས་བྱུང༌།། ཆུང་འདྲིས་བྱམས་པའི་ལུས་པོ།། མ་ནོར་རླུང་པོས་འཁྱེར་བྱུང༌།། ནུབ་ཕྱོགས་རི་བོའི་རྩེ་ནས།། སྤྲིན་དཀར་གནམ་ལ་ལོང་ལོང༌།། ང་ལ་ཡིད་འཛིན་དབང་མོས།། ལྷ་བསང་བཏང་བ་ལོས་ཡིན།། ཆུ་དང་འོ་མ་འདྲེས་པ།། འབྱེད་མཁན་གསེར་གྱི་རུས་སྦལ།། སྙིང་སྡུག་ཤ་སེམས་འདྲེས་པ།། དབྱེ་མཁན་སུ་ཡང་མི་འདུག། རང་སེམས་ཁ་བཏགས་དཀར་པོ།། ནག་ནོག་མེད་པ་ཞུས་ཡོད།། མི་སེམས་སྣག་ཚའི་རི་མོ།། འབྲི་འདོད་ཡོད་ན་བྲིས་ཤོག། ཕར་སེམས་བྱམས་དང་སྙིང་རྗེ།། སྤྲིན་ཕུང་གསར་དུ་འཁྲིགས་བྱུང༌།། ཚུར་སེམས་སྡུག་པོའི་རླུང་པོས།། ཡང་ནས་ཡང་དུ་གཏོར་བྱུང༌།། སྦྲང་བུ་སྐྱེ་བ་སྔ་སོང༌།། མེ་ཏོག་ཤར་བ་འཕྱིས་སོང༌།། ལས་འཕྲོ་མེད་པའི་སྙིང་སྡུག། མཇལ་འཛོམ་བྱེད་པ་འགྱངས་སོང༌།། ངུར་སྨུག་མདོག་གིས་བསྒྱུར་བའི།། བླ་མ་ཡོད་རྒྱུ་ཡིན་ན།། མཚོ་སྟོད་གསེར་བྱ་ངང་བས།། འགྲོ་བ་འདྲེན་པ་འདུག་གོ། གཞན་ཟེར་ཚིག་ཟློས་ཁྱེར་བས།། བསླབ་གསུམ་བསྟན་པ་འཛིན་ན།། འདབ་ཆགས་ཨ་བོ་ནེ་ཙོས།། ཆོས་འཁོར་བསྐོར་བ་འདུག་གོ། ཆུ་མོ་ཆེ་བའི་སེམས་ནད།། གྲུ་ཤན་གཉན་པས་སེམས་སོང༌།། སྙིང་སྡུག་ཤི་བའི་མྱ་ངན།། སུ་ཡིས་སེམས་རོགས་བྱེད་པ།། གཏམ་གསུམ་མི་ཁ་ངན་པས།། ས་སྟེང་ཀུན་ལ་ཁྱབ་སོང༌།། རང་ལ་དགའ་བའི་སྙིང་སྡུག། མིག་གི་བར་ལ་ལོང་ལོང༌།། སེམས་པ་དཀར་བའི་ཕྱོགས་སུ།། རྟ་ལས་བོང་བུ་མགྱོགས་པ།། ལྟ་ལ་སྒ་ཆ་རྒྱབ་དུས།། བོང་བུ་ལ་མོ་ཐེབ（བརྒལ）སོང༌།། པད་སྦྲང་སེར་པོའི་ཐུགས་ལ།། ག་འདྲ་ཡོད་ནི་མི་ཤེས།། ལོ་ཡག་ལྗང་པའི་ཐུགས་ལ།། སྦྲང་ཆར་སིལ་མ་འདོད་གི། ཕ་ཡུལ་ས་ཐག་རིང་ནས།། དྲིན་ཅན་ཕ་མ་མི་འདུག། མེད་ཀྱང་སྡུག་རྒྱུ་མི་འདུག། མ་ལས་ལྷག་པ་ཡོད་དོ།། མ་ལས་ལྷག་པའི་བྱམས་པ།། ལོ་མོ་རྒྱབ་ན་ཡོད་དོ།། ཁམ་སྡོང་འདོམ་པ་གང་ལ།། མེ་ཏོག་ཁྲ་ཆིལ་དགུ་ཆིལ།། འབྲས་བུ་དུས་སུ་སྨིན་པའི།། ཞལ་བཞེས་གནང་རོགས་གནང་ཞུ།། ཟུར་མིག་གཞུ་དང་ལྡན་པའི།། ཐུགས་སེམས་ཉག་ཕྲན་མདའ་མོ།། གཞོན་པའི་སྙིང་གི་སྤང་སྟོད།། མཐོན་པོའི་དཀྱིལ་ལ་ཟུག་བྱུང༌།། རི་དེ་གཡས་རིའི་ལོགས་ལ།། སུག་པ་གྲངས་མེད་བཀོག་ཡོད།། ང་དང་མ་སྐྱེས་ཨ་མའི།། མི་ཁ་ཁྲུས་ཡས་བྱས་ཆོག། ང་དང་མ་སྐྱེས་ཨ་མའི།། གཉེན་སྒྲིག་ལྷ་བསང་གཏོང་རྒྱུར།། རི་དེ་གཡོན་རིའི་ལོགས་ནས།། སྤ་ཤུག་འདྲེས་མ་གཏོག་ཡོད།། ལྕམ་མ་བཅག་ནི་མ་བཅག། འཇོལ་མོ་དཀྲོག་ནི་མ་དཀྲོག། རྫོང་རྒྱབ་ཀླུ་ཁང་ཕྲ་མོར།། ལྟད་མོ་ལྟ་དབང་ལོས་ཡོད།། གྲུ་ཤིང་རྟ་མགོ་ཀེར་ཀེར།། རྟ་མགོའི་དར་ལྕོག་ལྷེབ་ལྷེབ།། ཐུགས་སེམས་སྐྱོ་སྐྱོ་མ་མཛད།། བྱམས་པ་ལས་ཀྱིས་བཀོད་ཡོང༌།། ཤར་རིའི་ལོགས་ནས་ཡོང་དུས།། ཤྭ་བ་ཡིན་པ་བསམ་ཀྱང༌།། ནུབ་རིའི་ལོགས་ནས་སླེབས་དུས།། རྒོ་བ་རྐང་ཆག་ཡིན་པ།། ཆུ་མོ་ཡུར་པོ་གང་ཡོད།། རྫིང་བུ་གཅིག་ཏུ་སྐྱིལ་ཡོད།། བློ་བག་གྲོད་པར་ཡོད་ན།། རྫིང་བུ་འདྲེན་པར་ཕེབས་ཤིག། ཁྲི་གདུགས་གླིང་བཞི་བསྐོར་བ།། ཉི་མ་རི་ལ་འཁོར་གིས།། ང་ལ་དགོས་པའི་བྱམས་པ།། རི་ལ་འཁོར་དུས་མི་འདུག། ཕ་རིའི་ལྷ་བྱ་གོང་མོ།། ཚུར་རིའི་བྱེའུ་འཇོལ་མོ།། སྐུ་ཚེ་ལས་འཕྲོ་ཟད་པའི།། གྱ་མ་དོ་གཅིག་བྱས་བྱུང༌།། མདོ་བ་རྟ་ཕོ་བཞིན་གྱི།། མུ་ཁྲིད་གནང་ལ་མི་དགོས།། གཡང་དཀར་ལུ་གི་བཞིན་གྱིས།། རྒྱང་འཚོས་གནང་རོགས་གནང་ཞུ།། ཞིམ་པོ་རྒྱ་ཇའི་ཁུ་བ།། གང་གིས་སྤག་གིས་ཞིམ་པ།། ང་རས་བལྟས་པའི་བྱམས་པ།། གང་ནས་བལྟས་ཀྱང་མཛེས་པ།། ཉིན་མོ་ཁ་དོག་མཚར་ལ།། མཚན་མོ་དྲི་ཁ་ཞིམ་པ།། ཀླུ་སྡིང་ནང་གི་མེ་ཏོག། གཏན་གྲོགས་དེ་ལས་དགའ་བ།། མཆོག་དཀར་གཞུ་མོའི་གཡབ་གཡུག། སུ་ལ་གནང་རྒྱུ་ཡིན་པ།། བྱམས་པ་སྟག་དོང་ཕྲ་མོའི།། དངོས་པའི་ནང་དུ་བཞག་ཡོད།། གནམ་ལ་སྤྲིན་པ་མི་འདུག། ས་ལ་མུ་ཡུག་འཚུབ་གིས།། དོག་པ་དེ་ན་མི་འདུག། གཞན་ལ་ཐུགས་ལྕག་གནང་ཞུ།། ཆུ་མོ་མར་འགྲོ་ཤར་ཤར།། ཀོང་ཡུལ་མཐིལ་ལ་སིམ་སོང༌།། བྱ་དེ་རྒྱལ་སྨན་ཀ་ར།། ཐུགས་སེམས་སྐྱོ་སྐྱོ་མ་མཛད།། མཆུ་མོ་འཁྲུག་ཀྱང་འཁྲུག་ཤོག། ཉ་མོ་འཕར་ཀྱང་འཕར་ཤོག། མཚོ་སྨན་རྒྱལ་མོ་མི་འཇོག། ཟླ་གྲོགས་སྤུན་གྲོགས་བཏང་གཏོང༌།། ཀུ་མུན་དཀར་པོའི་རྒྱང་བཀྲག། འཛམ་གླིང་སྤྱི་ལ་ཤར་བྱུང༌།། པད་མ་གེ་སར་སྡོང་བོ།། འབྲས་བུ་ཟུར་དུ་རྒྱས་སྐབས།། བྱ་ང་ཨ་བོ་ནེ་ཙོ།། སྐྱོད་རོགས་བྱེད་པར་སླེབས་ཡོང༌།། ཕུར་ཚུར་བརྩེ་དུངས་མེད་པའི།། སྙིང་སྡུག་མ་བཞེངས་ལྷ་སྐུ།། འགྲོས་དང་གོམ་པ་མེད་པའི།། རྟ་མཆོག་ཉོས་པ་འདྲ་བྱུང༌།། བླ་མ་དམ་པའི་གདམས་ངག། ཞུས་ན་གནང་གི་འདུག་སྟེ།། ཨ་ལྕེ་ཆུང་འདྲིས་བྱམས་པར།། སྙིང་གཏམ་བཤད་དུས་མི་འདུག། སྟར་ཁ་ཡིན་ན་བཅག་ཆོག། ཁམ་བུ་ཡིན་ན་མུར་ཆོག། ད་ལོའི་ཀུ་ཤུ་སྔོ་རྡོག། སོ་ལ་རྩེབ་པོ་བྱས་བྱུང༌།། རིག་འཛིན་ཚངས་དབྱངས་རྒྱ་མཚོ།། སྙིང་སྡུག་འཚོལ་གྱིས་མ་གསུང༌།། རང་ལ་དགོས་པ་ནང་བཞིན།། མི་ལ་དགོས་ཀྱི་ཡོད་འགྲོ། ལྷ་ཤིང་ཤུག་པའི་རྩེ་ལ།། ཁུ་བྱུག་གཞོན་ནུ་བབས་འདུག། གསུང་སྐད་མང་བོ་མི་འདུག། སྙན་པོ་ཚིག་གཅིག་གསུངས་དང༌།། བསམ་ཡས་བྱ་ཕོ་དཀར་པོ།། བྱ་སྐད་སྔ་པོ་མ་རྒྱོབ།། ང་དང་ཆུང་འདྲིས་བྱམས་པ།། སྙིང་གཏམ་ཤོད་འཕྲོ་ལུས་ཡོད།། ཆང་འདི་དང་པོས་མ་བཟི།། ཆང་འདི་གཉིས་པས་མ་བཟི།། ཆུང་འདྲིས་བྱམས་པས་ཞུས་པས།། ཞལ་དཀར་གང་གིས་བཟི་སོང༌།། མི་ཚོགས་མང་པོའི་དཀྱིལ་དུ།། ང་གཉིས་ཡིན་མདོག་མ་གནང༌།། ཁྱེད་ཀྱི་ཐུགས་ལ་ཡོད་ན།། སྤྱན་གྱིས་གཟིགས་ཕྱོགས་གནང་དང༌།། ཁྱོད་ནི་གསེར་ཟགས་སྐུ་རེད།། ང་ནི་འདག་པའི་ལྷ་རེད།། ལྷ་ཁང་གཅིག་གི་ནང་དུ།། ང་གཉིས་མཉམ་དུ་མི་ཡོང༌།། སེམས་གཅོང་བྱམས་པས་གཅུག་པའི།། ལུས་པོའི་མདོག་ལ་གཟིགས་དང༌།། ཤ་སྐམ་པགས་སྐམ་བྱས་པར།། ཨེམ་རྗེ་བརྒྱ་ཡིས་མི་ཕན།། ཤ་ཚ་ཆེ་བའི་དུས་ལ།། སྙིང་གཏམ་ཚང་མ་མ་ཤོད།། ཁ་གཅིག་སྐོམ་པའི་དུས་ལ།། རྫིང་ཆུ་ཚང་མ་མ་འཐུང༌།། ལས་ལ་འགྱུར་བ་ཡོང་དུས།། འགྱོད་པ་བྱས་ཀྱང་འཕྱིས་སོང་།།